b'\n_START_ARTICLE_\nDieppe\n_START_SECTION_\nGeografija\n_START_PARAGRAPH_\nKraj le\xc5\xbei v severozahodni Franciji ob izlivu reke Arques v Rokavski preliv.\n_START_SECTION_\nZgodovina\n_START_PARAGRAPH_\nDieppe je prvikrat omenjen leta 1030 kot manj\xc5\xa1e ribi\xc5\xa1ko pristani\xc5\xa1\xc4\x8de. V 16. stoletju je v njem delovala napredna francoska \xc5\xa1ola kartografije. V 17. stoletju je postalo glavno pristani\xc5\xa1\xc4\x8de Francoskega kraljestva. 23. julija 1632 je iz njega od\xc5\xa1lo na pot v Novo Francijo (severna Amerika) 300 kolonistov. Ob preklicu Nantskega edikta leta 1685 je iz Dieppa pobegnilo v tujino 3000 Hugenotov._NEWLINE_Kraj je postal znan po neuspe\xc5\xa1nem zavezni\xc5\xa1kem napadu na pristani\xc5\xa1\xc4\x8de med drugo svetovno vojno, 19. avgusta 1942, ki je bilo v nem\xc5\xa1kih rokah._NEWLINE_Kanadski kraj Dieppe (nekdanji L\xc3\xa9ger Corner) je prejel sedanje ime leta 1946 v \xc4\x8dast kanadskih vojakov, ubitih med napadom na Dieppe.\n_START_SECTION_\n\xc5\xa0port\n_START_PARAGRAPH_\nV sezoni 1912 je Dieppe gostil najpomembnej\xc5\xa1o avtomobilisti\xc4\x8dno dirko za Veliko nagrado leta, Veliko nagrado Francije, ki jo je dobil Georges Boillot z Peugeotom. Med letoma 1929 in 1935 je v mestu sedemkrat potekala dirka za Veliko nagrado Dieppeja, po dve zmagi so dosegli Ren\xc3\xa9 Dreyfus, Philippe \xc3\x89tancelin in Marcel Lehoux.'